DA Den Europæiske Unions Tidende CE 84/856

(2004/C 84 E/0948)

SKRIFTLIG FORESPØRGSEL P-0714/04

af Antonio Di Pietro (ELDR) til Kommissionen

(4. marts 2004)

Om: Omstilling af ENEL-værket »Valdaliga Nord« di Civitavecchia

ENEL-værket »Valdaliga Nord« i Civitavecchia er ved at blive omstillet til kulfyring (med kuldioxidemissioner (CO2), som i gennemsnit ligger 40 % over emissionerne fra olie og 50 % over metan, ligesom også omkostningerne er højere), der er meget skadelig og har betydelige konsekvenser for miljøet. Omstillingen finder sted uden den mindste hensyntagen til hverken forsigtighedsprincippet eller til borgernes modstand, som enstemmigt kom til udtryk ved de folkeafstemninger, der er blevet afholdt i Civitavecchia og Tarquinia kommune, og som ENEL og Erhvervsministeriet bekæmper og ignorerer.

Forekomsten af svulster, sygdomme i luftvejene og alle de lidelser, som hænger sammen med tilstedeværelsen af fint støv, ligger i området væsentligt over middel, idet de forekommer 50 gange hyppigere end i landet og den øvrige region. Området er allerede udsat for alvorlige miljørisici, og der findes her tre elværker, to speciallossepladser, en intens skibstrafik i havnen samt en intens landevejstrafik. Selv om Italien allerede har modtaget en åbningsskrivelse, overtrædes direktiv 96/62/EF (1) og 1999/30/EF (2) om luftkvaliteten og især pligten til daglig indgivelse af oplysninger om PM10-koncentrationerne.

Forbrændingsanlægget i Civitavecchia bevirker også alvorlig forurening med kuldioxid, arsenik, kviksølv, radionuklider, krom og nikkel. Desuden overtrædes direktiv 2001/80/EF (3) om begrænsning af visse luftforurenende emissioner fra store fyringsanlæg, som ikke er gennemført i italiensk lovgivning (Kommissionen har derfor allerede klaget til Domstolen).

Hvilke hasteforanstaltninger agter Kommissionen at træffe på baggrund af de ovenfor beskrevne forhold for på enhver hensigtsmæssig måde at forebygge skader på sundhed og miljø samt forurening forårsaget af ENEL-anlægget Valdaliga Nord, som rammer indbyggerne i Civitavecchia og de tilgrænsende kommuner Allumiere, Blera, Cerveteri, Ladispoli, Tarquinia og Tolfi, idet Italien vedtagne og gentagne gange har undladt at efterkomme principperne i traktaten, og fordi det haster med at forebygge, at der sker alvorlige og uoprettelige skader på miljø, sundhed og økonomi i dette område?

Svar afgivet på Kommissionens vegne af Margot Wallström

(2. april 2004)

Det forhold, at ENELs »Valdaliga Nord« kraftværk ved Civitavecchia er ved at blive omdannet til et kulfyret kraftværk er i sig selv ikke i modstrid med nogen bestemmelse i Fællesskabets miljølovgivning.

Et forbrændingsanlæg med en samlet effekt på mere end 50 MW vil selvfølgelig være underlagt kravene i Rådets direktiv 96/61/EF af 24. september 1996 om integreret forebyggelse og bekæmpelse af forurening og Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg (4). I henhold til artikel 8 i direktiv 96/61/EF skal de kompetente myndigheder sikre, at afgørelser om godkendelse for nye anlæg omfattet af dette direktiv indeholder vilkår, der sikrer, at anlægget opfylder kravene i artikel 3 og 10 for at opnå et højt overordnet miljøbeskyttelsesniveau gennem beskyttelse af luft, vand og jord. Desuden skal de kompetente myndigheder i henhold til artikel 4 i direktiv 2001/80/EF sikre sig, at alle godkendelser til opførelse eller til drift af nye anlæg omfattet af direktivet indeholder krav om overholdelse af de grænseværdier, der er fastlagt i del Β i bilag III-VII for emissioner af svovldioxid, nitrogenoxider og støv. I overensstemmelse med artikel 10 i direktiv 2001/80/EF skal de samme grænseværdier gælde, hvor driftslederen af et forbrændingsanlæg planlægger en ændring i betydningen i artikel 2, nr. 10, litra b), og artikel 12, stk. 2 i direktiv 96/61/EF.

I lyset af de oplysninger, som det ærede medlem giver, ser det ud til, at der endnu ikke er blevet givet sådanne godkendelser. Der kan imidlertid i øjeblikket ikke konstateres nogen overtrædelse af fællesskabslovgivningen. Overtrædelsesproceduren for manglende gennemførelse af direktiv 2001/80/EF i italiensk lov, som det ærede medlem nævner, er derfor en generel overtrædelse og har ikke forbindelse til situationen i Civitavecchia.

Emissioner fra store forbrændingsanlæg bidrager til luftens koncentrationer af bestemte forurenende stoffer, der reguleres af Fællesskabets luftkvalitetslovgivning. Hvad angår direktiverne om luftkvaliteten, navnlig Rådets direktiv 96/62/EF af 27. september 1996 om vurdering og styring af luftkvalitet og Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften, indledte Kommissionen en overtrædelsesprocedure mod Italien for ikke at overvåge PM10-koncentrationer i Civitavecchia. Der er ikke konstateret overtrædelse af ovennævnte direktiver, hvad angår samme område, og der kan på basis af de af det ærede medlem givne oplysninger ikke konstateres andre overtrædelser. Hvis PM10-koncentrationerne i det pågældende område imidlertid har overskredet grænseværdierne og tolerancemargenen, vil de italienske myndigheder være forpligtet til at udarbejde en plan eller program i overensstemmelse med artikel 8, stk. 3, i direktiv 96/62/EF, og at sikre overensstemmelse med de grænseværdier, der er fastsat i direktiv 1999/30/EF inden senest den 1. januar 2005. Kommissionen følger nøje overensstemmelsen med de ovennævnte forpligtelser for alle medlemsstaterne, herunder Italien.

Hvad angår luftforurening med arsen og kviksølv, er Kommissionen bekendt med disse stoffers giftighed, og den 16. juli 2003 vedtog den et forslag til direktiv om koncentrationer af arsen, cadium, kviksølv, nikkel og polycykliske aromatiske kulbrinter i luften (5).

(1) EFT L 296 af 21.11.1996, s. 55.

(2) EFT L 163 af 29.6.1999, s. 41.

(3) EFT L 309 af 27.11.2001, s. 1.

(4) EFT L 257 af 10.10.1996.

(5) KOM(2003) 423 final.